หุ้นปิดลบ 2.12 จุด ปัจจัยลบใน-นอกเพียบ!
หุ้นไทย วันที่ 25 ก.ย.62 ดัชนีปิดตลาดที่ 1,628.38 จุด ลดลง 2.12 จุด (-0.13%) มูลค่าการซื้อขาย 44,862.50 ล้านบาท
25 ก.ย. 2562

หุ้นไทย วันที่ 25 ก.ย.62 ดัชนีปิดตลาดที่ 1,628.38 จุด ลดลง 2.12 จุด (-0.13%) มูลค่าการซื้อขาย 44,862.50 ล้านบาท
นายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.หยวนต้า (ประเทศไทย) กล่าวว่า ตลาดหุ้นไทยทรงตัวในแดนลบเป็นส่วนใหญ่ แม้ผลการประชุมคณะกรรมการนโยบายการเงิน (กนง.) มีมติคงอัตราดอกเบี้ยนโยบายตามที่คาดไว้ แต่ได้มีการปรับมุมมองเศรษฐกิจไทยลงมาพอควร โดยประเมินปี 62 จะขยายตัวแค่ 2.8% ต่ำกว่าที่เคยประเมินไว้ที่ 3.3% จากการส่งออกหดตัวกว่าคาด จึงเกิดความคาดหวังว่าจะมีการปรับลดอัตราดอกเบี้ยลงอีก
อย่างไรก็ตาม บรรยากาศการลงทุนต่างประเทศไม่ดี ทำให้หุ้นไทยแผ่วเช่นเดียวกับตลาดหุ้นอื่นในต่างประเทศ โดยตลาดหุ้นเอเชียเคลื่อนไหวในแดนลบเป็นส่วนใหญ่เฉลี่ย -0.5% เช่นเดียวกับตลาดยุโรปที่ปรับตัวลง
ปัจจัยนอกประเทศที่กดดันมีทั้งเรื่องการเมืองในสหรัฐฯ กรณีที่จะมีการไต่สวนเพื่อถอดถอนประธานาธิบดีโดนัลด์ ทรัมป์ ออกจากตำแหน่ง หลังจากมองว่าทรัมป์ เปิดทางให้รัฐบาลต่างชาติเข้ามาแทรกแซงการเลือกตั้งในสหรัฐฯ และยังมีความกังวลกรณีที่ศาลฎีกาของสหราชอาณาจักรมีคำวินิจฉัยว่าคำสั่งของนายบอริส จอห์นสัน นายกรัฐมนตรีอังกฤษให้ขยายเวลาปิดสมัยประชุมสภาเป็นการละเมิดกฎหมาย
ทั้งนี้ นายจอห์นสันสั่งพักสมัยประชุมสภาตั้งแต่วันที่ 9 ก.ย.จนถึงวันที่ 14 ต.ค.รวม 5 สัปดาห์ ซึ่งเป็นการพักสมัยประชุมสภาที่ยาวนานที่สุดในรอบ 50 ปี ก่อนที่อังกฤษ จะแยกตัวออกจากสหภาพยุโรป (เบร็กซิต)ในวันที่ 31 ต.ค.นี้
แนวโน้มการลงทุนในวันพรุ่งนี้ (26 ก.ย.) นายณัฐพล กล่าวว่า ตลาดฯคงจะทรงตัวหรืออาจฟื้นตัวขึ้นได้เล็กน้อย โดยมีแนวรับ 1,620 จุด ส่วนแนวต้าน 1,635 จุด
5 หลักทรัพย์ที่มีมูลค่าการซื้อขายสูงสุด
CPALL มูลค่าการซื้อขาย 3,300.79 ล้านบาท ปิดที่ 80.00 บาท เพิ่มขึ้น 0.25 บาท
PTT มูลค่าการซื้อขาย 1,759.91 ล้านบาท ปิดที่ 46.00 บาท ลดลง 0.25 บาท&gt;
AOT มูลค่าการซื้อขาย 1,541.17 ล้านบาท ปิดที่ 73.75 บาท เพิ่มขึ้น 0.75 บาท
ADVANC มูลค่าการซื้อขาย 1,255.29 ล้านบาท ปิดที่ 215.00 บาท ลดลง 3.00 บาท
GULF มูลค่าการซื้อขาย 1,091.37 ล้านบาท ปิดที่ 152.00 บาท ลดลง 2.00 บาท